2010D0022 — HR — 16.05.2012 — 001.002

►B ODLUKA EUROPSKE SREDIŠNJE BANKE od 25. studenoga 2010. o postupku za akreditaciju kvalitete proizvođača euronovčanica (ESB/2010/22) (2010/773/EU) ( L 330, 15.12.2010, p.14)









▼B

ODLUKA EUROPSKE SREDIŠNJE BANKE

od 25. studenoga 2010.

o postupku za akreditaciju kvalitete proizvođača euronovčanica

(ESB/2010/22)

(2010/773/EU)







UPRAVNO VIJEĆE EUROPSKE SREDIŠNJE BANKE, uzimajući u obzir Ugovor o funkcioniranju Europske unije, a posebno njegov članak 128. stavak 1., uzimajući u obzir Statut Europskog sustava središnjih banaka i Europske središnje banke (dalje u tekstu „Statut ESSB-a”), a posebno njegov članak 16., budući da: (1) Člankom 128. stavkom 1. Ugovora i člankom 16. Statuta ESSB-a utvrđeno je da Europska središnja banka (ESB) ima isključivo pravo odobriti izdavanje euronovčanica u Uniji. To pravo uključuje nadležnost za poduzimanje mjera za zaštitu integriteta euronovčanica kao sredstva plaćanja. (2) Izrada euronovčanica i sirovina za euronovčanice u skladu s jednakim standardima kvalitete iznimno je važna kako bi se zajamčila njihova kvaliteta, bez obzira na to gdje se one izrađuju. (3) Stoga bi trebalo uspostaviti postupak za akreditaciju kvalitete kako bi se osiguralo da samo proizvođači koji ispunjavaju minimalne zahtjeve kvalitete budu akreditirani za izradu euronovčanica i sirovina za euronovčanice, budući da: DONIJELO JE OVU ODLUKU:







ODJELJAK I.

OPĆE ODREDBE

Članak 1.

Definicije

Za potrebe ove Odluke:

(a) „akreditacija kvalitete” znači status, čiji je opseg naveden u člancima 3. i 4., koji ESB dodjeljuje proizvođaču i koji potvrđuje da on ispunjava zahtjeve kvalitete;

(b) „aktivnost izrade euronovčanica” znači izrada euronovčanica ili sirovina za euronovčanice;

(c) „proizvođač” znači subjekt koji jest ili želi biti uključen u aktivnost izrade euronovčanica;

(d) „mjesto proizvodnje” znači prostor koji proizvođač upotrebljava ili želi upotrebljavati za aktivnost izrade euronovčanica;

(e) „zahtjevi kvalitete” znači materijalna pravila koja mora poštivati proizvođač koji traži akreditaciju kvalitete, a koja posebno utvrđuje ESB;

(f) „mjere kvalitete” znači mjere koje poduzima proizvođač na mjestu proizvodnje kako bi ispunio zahtjeve kvalitete;

(g) „certifikacijsko tijelo” znači neovisno certifikacijsko tijelo koje ocjenjuje proizvođačeve sustave za upravljanje kvalitetom, a koje je ovlašteno potvrditi da proizvođač ispunjava zahtjeve serije standarda ISO 9001;

(h) „sirovine za euronovčanice” znači papir, boja za tisak, folija i nit koji se upotrebljavaju za izradu euronovčanica;

(i) „zaštićeni elementi eura” i „zaštićena aktivnost s eurom” imaju značenje kao u Odluci ESB/2008/3 od 15. svibnja 2008. o postupcima za zaštitnu akreditaciju za proizvođače zaštićenih elemenata eura za euronovčanice ( 1 );

(j) „radni dan ESB-a” znači dan od ponedjeljka do petka, isključujući praznike ESB-a;

(k) „NSB” znači nacionalna središnja banka države članice čija je valuta euro;

(l) „predrevizijski upitnik” znači obrazac koji upotrebljava skupina za reviziju kvalitete kako bi od proizvođača prikupila informacije o posebnostima mjesta proizvodnje i o svim promjenama mjera kvalitete koje su nastale od posljednje revizije kvalitete.

Članak 2.

Opća načela

1. Proizvođač podnosi zahtjev za akreditaciju kvalitete ESB-u i prima akreditaciju kvalitete od ESB-a prije početka ili nastavka aktivnosti izrade euronovčanica.

2. Akreditirani proizvođač može obavljati aktivnost izrade euronovčanica samo na mjestima proizvodnje za koja mu je dodijeljena akreditacija kvalitete u skladu s ovom Odlukom.

3. Zahtjevi ESB-a za akreditaciju kvalitete minimalni su zahtjevi. Proizvođači mogu donijeti i provoditi strože standarde kvalitete koji su utvrđeni u njihovu planu kvalitete, kao što je određeno u zahtjevima kvalitete.

▼M1

4. Izvršni odbor nadležan je za donošenje svih odluka koje se odnose na proizvođačevu akreditaciju kvalitete uzimajući u obzir stajališta Odbora za novčanice, a o tome obavješćuje Upravno vijeće. Izvršni odbor može odlučiti dalje delegirati ovlasti za dodjelu, obnovu ili produljenje akreditacije jednom svojem članu ili više svojih članova na temelju članka 3. stavka 4., članka 4. stavka 3. i članaka 7. i 10.

▼B

5. Sve troškove i povezane gubitke proizvođača koji nastanu u vezi s primjenom ove Odluke snosi proizvođač.

6. Odredbe ove Odluke ne dovode u pitanje cjelovitu ili privremenu akreditaciju kvalitete koja je dodijeljena prije stupanja na snagu ove Odluke.

Članak 3.

Cjelovita akreditacija kvalitete

1. Proizvođač može obavljati aktivnost izrade euronovčanica samo ako mu je ESB dodijelio cjelovitu akreditaciju kvalitete za tu aktivnost.

2. Proizvođaču se može dodijeliti cjelovita akreditacija kvalitete za aktivnost izrade euronovčanica pod uvjetom da ispunjava sve sljedeće uvjete:

(a) bavio se aktivnošću izrade euronovčanica 24 mjeseca prije podnošenja zahtjeva za cjelovitu akreditaciju kvalitete ili mu je bila dodijeljena privremena akreditacija kvalitete kao što je utvrđeno u članku 4. te je započeo s aktivnošću izrade euronovčanica u skladu s člankom 10. stavkom 3.;

(b) usklađen je sa standardima upravljanja kvalitetom iz serije ISO 9001 na određenom mjestu proizvodnje za određenu aktivnost izrade euronovčanica, a certifikacijsko tijelo mu je izdalo certifikat u tu svrhu;

(c) ispunjava zahtjeve kvalitete na navedenom mjestu proizvodnje za navedenu aktivnost izrade euronovčanica;

(d) ako izrađuje zaštićene elemente eura, posjeduje cjelovitu zaštitnu akreditaciju na navedenom mjestu proizvodnje za navedenu zaštićenu aktivnost s eurom u skladu s Odlukom ESB/2008/3;

(e) ako je tiskara, njegovo mjesto proizvodnje smješteno je u državi članici i

(f) ako nije tiskara, njegovo mjesto proizvodnje smješteno je u državi članici ili državi članici Europskog udruženja za slobodnu trgovinu (EFTA).

3. Izvršni odbor može u pojedinačnom slučaju odobriti izuzeće od zahtjeva u vezi s lokacijom iz točaka (e) i (f) uzimajući u obzir stajališta Odbora za novčanice. O takvoj odluci odmah se obavješćuje Upravno vijeće. Izvršni obor postupa u skladu sa svakom odlukom Upravnog vijeća o tom pitanju.

4. Cjelovita akreditacija kvalitete dodjeljuje se proizvođaču na rok od 24 mjeseca pridržavajući se odluke donesene u skladu s člancima 15., 16. ili 17. Cjelovita akreditacija kvalitete može se obnoviti svaka 24 mjeseca.

5. Uz prethodnu pisanu suglasnost ESB-a akreditirani proizvođač može eksternalizirati izradu euronovčanica ili sirovina za euronovčanice na drugo mjesto proizvodnje ili na treću stranu, uključujući proizvođačeva društva kćeri i s njim povezana društva.

Članak 4.

Privremena akreditacija kvalitete

1. Ako se proizvođač nije bavio aktivnošću izrade euronovčanica 24 mjeseca prije podnošenja zahtjeva za cjelovitu akreditaciju kvalitete kao što je opisano u članku 3. stavku 2. točki (a), može mu biti dodijeljena privremena akreditacija kvalitete za planiranu aktivnost izrade euronovčanica.

2. Proizvođaču se može dodijeliti privremena akreditacija kvalitete za planiranu aktivnost izrade euronovčanica pod uvjetom da ispunjava sljedeće uvjete:

(a) usklađen je sa standardom upravljanja kvalitetom iz serije ISO 9001 na određenom mjestu proizvodnje za planiranu aktivnost izrade euronovčanica, a certifikacijsko tijelo mu je izdalo certifikat u tu svrhu;

(b) uspostavio je postupke i infrastrukturu potrebnu za ispunjavanje zahtjeva kvalitete na navedenom mjestu proizvodnje za navedenu aktivnost izrade euronovčanica;

(c) ako planira izrađivati zaštićene elemente eura, dodijeljena mu je zaštitna akreditacija za navedeno mjesto proizvodnje za planiranu zaštićenu aktivnost s eurom u skladu s Odlukom ESB/2008/3;

(d) ako je tiskara, njegovo mjesto proizvodnje smješteno je u državi članici i

(e) ako nije tiskara, njegovo mjesto proizvodnje smješteno je u državi članici ili državi članici EFTA-e.

3. Privremena akreditacija kvalitete dodjeljuje se proizvođaču na rok od godinu dana pridržavajući se odluke donesene u skladu s člancima 15., 16. ili 17. Ako se proizvođač javi na natječaj za aktivnost izrade euronovčanica ili se ona od njega naruči u tom razdoblju, njegova privremena akreditacija kvalitete može se, prema potrebi, produljiti dok ESB ne donese odluku o dodjeli cjelovite akreditacije kvalitete.







ODJELJAK II.

POSTUPAK ZA CJELOVITU AKREDITACIJU KVALITETE

Članak 5.

Zahtjev za pokretanje postupka i imenovanje skupine za reviziju kvalitete

1. Proizvođač s privremenom akreditacijom kvalitete za planiranu aktivnost izrade euronovčanica koji želi obavljati takvu aktivnost ili koji je obavljao aktivnost izrade euronovčanica u posljednja 24 mjeseca te želi nastaviti obavljati tu aktivnost podnosi ESB-u pisani zahtjev za pokretanje postupka za cjelovitu akreditaciju kvalitete. Taj zahtjev sadržava sljedeće:

(a) specifikaciju mjesta proizvodnje i njegove lokacije i aktivnost izrade euronovčanica za koju proizvođač traži cjelovitu akreditaciju kvalitete;

(b) informacije o aktivnosti izrade euronovčanica koju obavlja;

(c) primjerak certifikata iz članka 3. stavka 2. točke (b).

2. ESB provjerava ispunjava li proizvođač zahtjeve utvrđene u stavku 1. i obavješćuje proizvođača o ishodu ocjenjivanja u roku od 30 radnih dana ESB-a od dana primitka zahtjeva za pokretanje postupka. ESB može jednom produljiti taj rok uz pisanu obavijest proizvođaču. Tijekom ocjenjivanja ESB može od proizvođača zatražiti dodatne informacije u vezi sa zahtjevima navedenim u stavku 1. Ako ESB zatraži dodatne informacije, obavješćuje proizvođača o ishodu ocjenjivanja u roku od 20 radnih dana ESB-a od dana primitka dodatnih informacija. ESB se može s proizvođačem dogovoriti o produljenju rokova navedenih u ovom stavku.

3. U slučaju pozitivnog ishoda ocjenjivanja ESB obavješćuje proizvođača da će se u njegovu prostoru provesti revizija kvalitete. ESB imenuje skupinu za reviziju kvalitete koja se sastoji od stručnjaka iz ESB-a i nacionalnih središnjih banaka. Pri tom se imenovanju izbjegava sukob interesa. Ako do sukoba interesa dođe nakon imenovanja, ESB odmah zamjenjuje dotičnog stručnjaka stručnjakom koji nije u sukobu interesa.

4. ESB odbija zahtjev za pokretanje postupka i obavješćuje proizvođača pisanim putem o svojoj odluci i o razlozima za tu odluku:

(a) ako proizvođač nije dostavio informacije koje se traže u skladu sa stavkom 1.;

(b) ako proizvođač nije dostavio dodatne informacije koje ESB zatraži u skladu sa stavkom 2. u razumnom roku koji međusobno dogovaraju;

(c) ako je ESB proizvođaču oduzeo cjelovitu akreditaciju kvalitete, a još nije isteklo razdoblje u kojem je zabranjeno ponovno podnijeti zahtjev navedeno u odluci o oduzimanju;

(d) ako lokacija mjesta proizvodnje ne ispunjava zahtjeve utvrđene u članku 3. stavku 2. točki (e) ili (f);

(e) ako proizvođač proizvodi zaštićene elemente eura, a ESB mu nije dodijelio zaštitnu akreditaciju kao što je navedeno u članku 3. stavku 2. točki (d).

5. Ako akreditirani proizvođač želi obnoviti svoju akreditaciju kvalitete i pod uvjetom da zahtjev za cjelovitu akreditaciju kvalitete ponovno podnese prije dana određenog u skladu s člankom 7. stavkom 2. točkom (c), njegova je akreditacija kvalitete važeća dok ESB ne donese odluku u skladu s člankom 7. stavkom 1.

Članak 6.

Revizija kvalitete

1. Revizija kvalitete započinje na dan koji su međusobno dogovorili proizvođač i ESB. Ako je proizvođač tiskara, revizija kvalitete provodi se tijekom izrade euronovčanica.

2. Najmanje dva tjedna prije revizije kvalitete ESB dostavlja proizvođaču predrevizijski upitnik koji proizvođač popunjava i dostavlja ESB-u najkasnije tjedan dana prije revizije kvalitete.

3. Revizija kvalitete obavlja se na mjestu proizvodnje za koje je proizvođač podnio zahtjev za akreditaciju kvalitete.

4. Skupina za reviziju kvalitete procjenjuje ispunjavaju li proizvođačeve mjere kvalitete zahtjeve kvalitete. Ako proizvođač predlaže poboljšanja u svrhu ispunjavanja zahtjeva kvalitete, akreditacija kvalitete ne dodjeljuje se dok ta poboljšanja nisu provedena. Skupina za reviziju kvalitete može nakon takvih poboljšanja provesti daljnju reviziju kvalitete kako bi provjerila ispunjavaju li mjere kvalitete zahtjeve kvalitete prije nego što proizvođaču dostavi nacrt revizijskog izvješća iz stavka 6.

5. Nakon završetka revizije kvalitete i, ako je primjenjivo, daljnje revizije kvalitete, a prije napuštanja mjesta proizvodnje, skupina za reviziju kvalitete navodi svoje nalaze, uključujući sve neusklađenosti sa zahtjevima kvalitete i sva poboljšanja koja je predložio proizvođač, u preliminarnom sažetku, s kojim su suglasni i koji potpisuju skupina za reviziju kvalitete i proizvođač.

6. Skupina za reviziju kvalitete sastavlja nacrt revizijskog izvješća na temelju preliminarnog sažetka. To izvješće posebno sadržava pojedinosti:

(a) o mjerama kvalitete na mjestu proizvodnje koje ispunjavaju zahtjeve kvalitete;

(b) o neusklađenostima sa zahtjevima kvalitete koje je utvrdila skupina za reviziju kvalitete;

(c) o mjerama koje je poduzeo proizvođač tijekom revizije kvalitete;

(d) o poboljšanjima koja je predložio proizvođač i, u slučajevima kada je provedena daljnja revizija kvalitete, o procjeni skupine za reviziju kvalitete o tome jesu li ta poboljšanja provedena;

(e) o procjeni skupine za reviziju kvalitete o tome treba li dodijeliti cjelovitu akreditaciju kvalitete.

7. Nacrt revizijskog izvješća šalje se proizvođaču u roku od 30 radnih dana ESB-a od dana završetka revizije kvalitete ili, ako je primjenjivo, daljnje revizije kvalitete. Proizvođač se može očitovati o nacrtu revizijskog izvješća u roku od 30 radnih dana ESB-a od primitka izvješća. ESB dovršava nacrt izvješća uzimajući u obzir primjedbe proizvođača prije donošenja odluke u skladu s člankom 7. ESB se može dogovoriti s proizvođačem o produljenju rokova navedenih u ovom stavku.

8. Neovisno o odredbama ovog članka, ako se pojavi problem u vezi s kvalitetom koji utječe na kvalitetu euronovčanica ili sirovina za euronovčanice, ESB može organizirati izvanrednu reviziju kvalitete kako bi istražio to pitanje. U tom se slučaju na odgovarajući način primjenjuju stavci od 5. do 7.

Članak 7.

Odluka o cjelovitoj akreditaciji kvalitete

1. ESB obavješćuje proizvođača pisanim putem o svojoj odluci o zahtjevu za cjelovitu akreditaciju kvalitete u roku od 30 radnih dana ESB-a od primitka primjedbi proizvođača na nacrt revizijskog izvješća ili od isteka roka za dostavljanje tih primjedbi.

2. U slučaju pozitivne odluke ESB dodjeljuje proizvođaču cjelovitu akreditaciju kvalitete. U odluci se moraju jasno navesti:

(a) proizvođač;

(b) aktivnost izrade euronovčanica i mjesto proizvodnje za koje se dodjeljuje cjelovita akreditacija kvalitete;

(c) dan isteka cjelovite akreditacije kvalitete;

(d) posebni uvjeti koji se odnose na točke od (a) do (c).

Odluka se donosi na temelju informacija navedenih u završnom revizijskom izvješću koje se prilaže odluci.

3. Ako se proizvođaču ne dodijeli cjelovita akreditacija kvalitete, ESB navodi razloge, a proizvođač može pokrenuti postupak preispitivanja utvrđen u članku 18.







ODJELJAK III.

POSTUPAK ZA PRIVREMENU AKREDITACIJU KVALITETE

Članak 8.

Zahtjev za pokretanje postupka i imenovanje skupine za prethodnu reviziju kvalitete

1. Ako proizvođač:

i. ne obavlja aktivnost izrade euronovčanica 24 mjeseca prije podnošenja zahtjeva za privremenu akreditaciju kvalitete ili

ii. ne obavlja aktivnost izrade euronovčanica, no NSB ili tiskara su od njega zatražili da počne obavljati aktivnost izrade euronovčanica,

podnosi pisani zahtjev ESB-u za pokretanje postupka za privremenu akreditaciju kvalitete.

Zahtjev sadržava sljedeće:

(a) specifikaciju mjesta proizvodnje i njegove lokacije i aktivnost izrade euronovčanica za koju proizvođač traži privremenu akreditaciju kvalitete;

(b) informacije o aktivnosti izrade euronovčanica koja bi se obavljala;

(c) primjerak certifikata iz članka 4. stavka 2. točke (a).

2. Proizvođač čija je privremena akreditacija kvalitete istekla može podnijeti zahtjev za novu privremenu akreditaciju kvalitete. Osim informacija koje se zahtijevaju na temelju članka 1., mora u pisanom zahtjevu navesti ESB-u razloge zbog kojih: (a) se nije javio na natječaj ili (b) od njega nije naručeno obavljanje aktivnosti izrade euronovčanica kako je navedeno u članku 4. stavku 3.

3. ESB provjerava ispunjava li proizvođač zahtjeve utvrđene u stavcima 1. i 2. i obavješćuje proizvođača o ishodu ocjenjivanja u roku od 30 radnih dana ESB-a od dana primitka zahtjeva za pokretanje postupka. ESB može jednom produljiti taj rok uz pisanu obavijest proizvođaču. Tijekom ocjenjivanja ESB može od proizvođača zatražiti dodatne informacije u odnosu na zahtjeve navedene u stavcima 1. i 2. Ako ESB zatraži dodatne informacije, obavješćuje proizvođača o ishodu ocjenjivanja u roku od 20 radnih dana ESB-a od dana primitka dodatnih informacija. ESB se može s proizvođačem dogovoriti o produljenju rokova navedenih u ovom stavku.

4. U slučaju pozitivnog ishoda ocjenjivanja ESB obavješćuje proizvođača da će se u njegovu prostoru provesti prethodna revizija kvalitete. Skupina za prethodnu reviziju kvalitete imenuje se na način određen u članku 5. stavku 3.

5. ESB odbija zahtjev za pokretanje postupka i obavješćuje proizvođača pisanim putem o odbijanju i o razlozima za tu odluku:

(a) ako proizvođač nije dostavio informacije koje se traže u skladu sa stavcima 1. i 2.;

(b) ako proizvođač nije dostavio dodatne informacije koje ESB zahtijeva u skladu sa stavkom 3. u razumnom roku koji međusobno dogovaraju;

(c) ako je ESB proizvođaču oduzeo privremenu ili cjelovitu akreditaciju kvalitete, a još nije isteklo razdoblje u kojem je zabranjeno ponovno podnijeti zahtjev navedeno u odluci o oduzimanju;

(d) ako lokacija mjesta proizvodnje ne ispunjava zahtjeve utvrđene u članku 4. stavku 2. točkama (d) i (e);

(e) ako proizvođač planira proizvoditi zaštićene elemente eura, a ESB mu nije dodijelio zaštitnu akreditaciju kako je navedeno u članku 4. stavku 2. točki (c).

6. Pridržavajući se stavka 2., ako akreditirani proizvođač želi obnoviti svoju akreditaciju kvalitete i pod uvjetom da zahtjev za privremenu akreditaciju kvalitete ponovno podnese prije dana određenog u skladu s člankom 10. stavkom 2. točkom (c), njegova akreditacija kvalitete važeća je dok ESB ne donese odluku u skladu s člankom 10. stavkom 1.

Članak 9.

Prethodna revizija kvalitete

1. Prethodna revizija kvalitete započinje na dan koji su međusobno dogovorili proizvođač i ESB.

2. Prethodna revizija kvalitete obavlja se na mjestu proizvodnje za koje je proizvođač podnio zahtjev za akreditaciju kvalitete.

3. Skupina za prethodnu reviziju kvalitete procjenjuje hoće li mjere kvalitete koje je uspostavio proizvođač ispunjavati zahtjeve kvalitete čim proizvođač započne s aktivnošću izrade euronovčanica.

4. Skupina za prethodnu reviziju kvalitete navodi svoje nalaze u nacrtu predrevizijskog izvješća. Taj nacrt predrevizijskog izvješća posebno sadržava pojedinosti o sljedećem:

(a) o mjerama kvalitete na mjestu proizvodnje koje ispunjavaju zahtjeve kvalitete;

(b) o mjerama kvalitete koje proizvođač još treba uspostaviti kako bi ispunio zahtjeve kvalitete;

(c) o procjeni skupine za prethodnu reviziju kvalitete o tome treba li dodijeliti privremenu akreditaciju kvalitete.

5. Nacrt predrevizijskog izvješća šalje se proizvođaču u roku od 30 radnih dana ESB-a od dana završetka prethodne revizije kvalitete. Proizvođač se može očitovati o nacrtu predrevizijskog izvješća u roku od 30 radnih dana ESB-a od primitka izvješća. ESB dovršava nacrt izvješća uzimajući u obzir primjedbe proizvođača prije donošenja odluke u skladu s člankom 10. ESB se može dogovoriti s proizvođačem o produljenju rokova navedenih u ovom stavku.

Članak 10.

Odluka o privremenoj akreditaciji kvalitete

1. ESB obavješćuje proizvođača pisanim putem o svojoj odluci o zahtjevu za privremenu akreditaciju kvalitete u roku od 30 radnih dana ESB-a od primitka primjedbi proizvođača na nacrt predrevizijskog izvješća ili od isteka roka za dostavljanje primjedbi.

2. U slučaju pozitivne odluke ESB dodjeljuje proizvođaču privremenu akreditaciju kvalitete. U odluci ESB-a moraju se jasno navesti:

(a) proizvođač;

(b) aktivnost izrade euronovčanica i mjesto proizvodnje za koje se dodjeljuje privremena akreditacija kvalitete;

(c) dan isteka privremene akreditacije kvalitete;

(d) posebni uvjeti koji se odnose na točke od (a) do (c).

Odluka se donosi na temelju informacija navedenih u završnom predrevizijskom izvješću iz članka 9. stavka 5. koje se prilaže odluci.

3. Proizvođač kojem je dodijeljena privremena akreditacija kvalitete može se javiti na natječaj ili od njega može biti naručeno obavljanje aktivnosti izrade euronovčanica. Kada proizvođač započne obavljati aktivnost izrade euronovčanica, on odmah upućuje pisani zahtjev ESB-u za pokretanje postupka za cjelovitu akreditaciju kvalitete iz odjeljka II. Revizija kvalitete iz članka 6. mora započeti najkasnije 12 mjeseci od dana na koji je proizvođaču dodijeljena privremena akreditacija kvalitete.

4. ESB navodi razloge zbog kojih proizvođaču nije dodijelio privremenu akreditaciju kvalitete. Proizvođač može pokrenuti postupak preispitivanja utvrđen u članku 18.







ODJELJAK IV.

TRAJNE OBVEZE

Članak 11.

Trajne obveze akreditiranih proizvođača i ESB-a

1. Akreditirani proizvođač za određeno mjesto proizvodnje dostavlja ESB-u primjerak certifikata za svoj sustav upravljanja kvalitetom pri svakoj obnovi početnog certifikata iz članka 3. stavka 2. točke (b) i članka 4. stavka 2. točke (a).

2. Akreditirani proizvođač obavješćuje ESB pisanim putem i bez nepotrebnog odgađanja:

(a) o pokretanju postupka za njegovu likvidaciju ili reorganizaciju odnosno sličnog postupka;

(b) o imenovanju likvidatora, stečajnog upravitelja, upravitelja ili slične osobe;

(c) o namjeri uključivanja trećih strana u aktivnost izrade euronovčanica, uključujući sklapanje podugovora;

(d) o promjenama nastalim nakon dodjele akreditacije kvalitete koje utječu ili bi mogle utjecati na ispunjavanje zahtjeva za akreditaciju kvalitete;

(e) o promjeni kontrole proizvođača na temelju promjena u vlasničkoj strukturi ili zbog nekoga drugog razloga.

3. Akreditirani proizvođač mora sa zahtjevima kvalitete postupati na povjerljiv način.

4. ESB obavješćuje akreditirane proizvođače o ažuriranim inačicama zahtjeva kvalitete.







ODJELJAK V.

POSLJEDICE NEUSKLAĐENOSTI

Članak 12.

Postupak odlučivanja

1. U davanju primjedbe ili donošenju odluke navedene u člancima od 14. do 17. ESB:

(a) procjenjuje neusklađenost uzimajući u obzir (pred)revizijsko izvješće i

(b) obavješćuje proizvođača pisanim putem o primjedbi ili o odluci donesenoj u roku od 30 radnih dana ESB-a od primitka primjedbi proizvođača na nacrt (pred)revizijskog izvješća i navodi: i. neusklađenost; ii. proizvođačevo mjesto proizvodnje i aktivnost izrade euronovčanica na koju se primjedba ili odluka odnosi; iii. dan primjedbe ili dan na koji će odluka stupiti na snagu te iv. razloge za primjedbu ili odluku.

2. U svim slučajevima kada ESB daje primjedbu ili donosi odluku u skladu s člancima od 14. do 17., ona mora biti razmjerna ozbiljnosti neusklađenosti. ESB obavješćuje nacionalne središnje banke i sve proizvođače o danim primjedbama ili o donesenim odlukama te o njihovu opsegu i trajanju. On također navodi da će nacionalne središnje banke biti obaviještene o svim promjenama u statusu neusklađenog proizvođača.

Članak 13.

Neusklađenosti

1. Skupina za (prethodnu) reviziju kvalitete razvrstava proizvođačevu neusklađenost sa zahtjevima kvalitete, drugim zahtjevima za akreditaciju kvalitete ili obveza utvrđenih u članku 11. u jednu od kategorija navedenih u stavcima od 2. do 5.

2. Neusklađenost za koju skupina za (prethodnu) reviziju kvalitete smatra da ima neposredan i znatan utjecaj na kvalitetu proizvođačeve izrade euronovčanica ili sirovina za euronovčanice određuje se kao znatna neusklađenost i ESB donosi odluku u skladu s člankom 16.

3. Neusklađenost za koju skupina za (prethodnu) reviziju kvalitete smatra da nema neposredan i znatan utjecaj na kvalitetu proizvođačeve izrade euronovčanica ili sirovina za euronovčanice, no koja može imati izravan negativan učinak na kvalitetu te izrade, određuje se kao standardna neusklađenost i ESB donosi odluku u skladu s člankom 15.

4. Neusklađenost za koju skupina za (prethodnu) reviziju kvalitete smatra da nema izravan negativan učinak na kvalitetu proizvođačeve izrade euronovčanica ili sirovina za euronovčanice, no koju je potrebno ispraviti prije sljedeće revizije kvalitete, navodi se u (pred)revizijskom izvješću kao primjedba i ESB daje pisanu primjedbu u skladu s člankom 14.

5. Neusklađenost koja se ne odnosi na stavke od 2. do 4. navodi se u (pred)revizijskom izvješću kao bilješka, no nema za posljedicu daljnje mjere u skladu s člancima od 14. do 17.

Članak 14.

Pisano očitovanje

1. ESB u slučaju neusklađenosti iz članka 13. stavka 4. podnosi pisano očitovanje proizvođaču koje se može priložiti (pred)revizijskom izvješću.

2. U pisanom očitovanju navodi se da će ESB donijeti odluku u skladu s člankom 15. ako neusklađenost ne bude otklonjena pri sljedećoj (prethodnoj) reviziji.

Članak 15.

Korektivne mjere i privremeno oduzimanje akreditacije kvalitete u odnosu na nove narudžbe

Ako se utvrdi neusklađenost iz članka 13. stavka 3., no proizvođač da utemeljen iskaz da će moći ispraviti tu neusklađenost, ESB donosi odluku:

(a) kojom se, nakon savjetovanja s proizvođačem, utvrđuje rok u kojom proizvođač mora otkloniti neusklađenost;

(b) kojom se određuje da proizvođač ne smije prihvaćati nove narudžbe za određenu aktivnost izrade euronovčanica, uključujući sudjelovanje u odgovarajućim postupcima nadmetanja, ako se neusklađenost ne otkloni do isteka roka iz točke (a).

Članak 16.

Suspenzija aktivnosti izrade euronovčanica

1. Ako se utvrdi neusklađenost iz članka 13. stavka 2., skupina za (prethodnu) reviziju kvalitete može predložiti ESB-u suspenziju relevantne aktivnosti izrade euronovčanica s neposrednim učinkom sve dok se neusklađenost ne otkloni. Proizvođač dostavlja skupini za (prethodnu) reviziju kvalitete informacije o svim proizvođačima na koje kao klijente ili dobavljače suspenzija može utjecati.

2. Skupina za (prethodnu) reviziju kvalitete što je prije moguće nakon stupanja na snagu suspenzije u skladu sa stavkom 1. u daljnjoj reviziji kvalitete procjenjuje je li neusklađenost otklonjena. Ako skupina za (prethodnu) reviziju kvalitete odluči da je neusklađenost otklonjena, ESB ukida suspenziju aktivnosti. Ako proizvođač ne ispravi neusklađenost, ESB donosi odluku u skladu s člankom 17.

Članak 17.

Oduzimanje akreditacije kvalitete

1. ESB oduzima proizvođačevu akreditaciju kvalitete ako on ne može ispraviti neusklađenost iz članka 13. stavka 2.

2. U odluci o oduzimanju ESB određuje dan nakon kojeg proizvođač može ponovno podnijeti zahtjev za akreditaciju kvalitete.

Članak 18.

Postupak preispitivanja

1. Ako ESB donese jednu od sljedećih odluka:

(a) o odbijanju zahtjeva za pokretanje postupka za cjelovitu ili privremenu akreditaciju kvalitete;

(b) o odbijanju dodjele cjelovite ili privremene akreditacije kvalitete;

(c) u skladu s člancima od 14. do 17.,

proizvođač može u roku od 30 radnih dana ESB-a od obavijesti o toj odluci podnijeti pisani zahtjev Upravnom vijeću za preispitivanje odluke. Proizvođač navodi razloge zahtjeva i sve dodatne informacije.

2. Upravno vijeće može suspendirati primjenu odluke koja se preispituje ako proizvođač to izričito zahtijeva i za to navede razloge.

3. Upravno vijeće preispituje odluku i dostavlja svoju obrazloženu odluku pisanim putem proizvođaču u roku od dva mjeseca od primitka zahtjeva.

4. Primjena stavaka od 1. do 3. ne dovodi u pitanje prava na temelju članaka 263. i 265. Ugovora.







ODJELJAK VI.

ZAVRŠNE ODREDBE

Članak 19.

Registar akreditacija kvalitete ESB-a

1. ESB vodi registar akreditacija kvalitete:

(a) u kojem su navedeni proizvođači kojima je dodijeljena cjelovita ili privremena akreditacija kvalitete i mjesta proizvodnje;

(b) u kojem je za svako mjesto proizvodnje navedena aktivnost izrade euronovčanica za koju je dodijeljena akreditacija kvalitete;

(c) u kojem se bilježi istek akreditacija kvalitete.

2. Ako ESB donese odluku na temelju članka 16., bilježi trajanje suspenzije.

3. Ako ESB donese odluku na temelju članku 17., briše ime proizvođača iz registra.

4. ESB stavlja na raspolaganje nacionalnim središnjim bankama i akreditiranim proizvođačima popis svih proizvođača koji su navedeni u registru i sve ažurirane inačice tog popisa.

Članak 20.

Stupanje na snagu

Ova Odluka stupa na snagu sljedećeg dana od dana objave u Službenom listu Europske unije.

Primjenjuje se od 1. svibnja 2011.